Vliegramp eis nóg 'n lewe | Netwerk24
Vliegramp eis nóg 'n lewe
11 Julie 2018 15:24
Nog 'n mens is dood nadat ’n vliegtuig Dinsdagmiddag laat in Pretoria neergestort het.
Dit bring die sterftesyfer op twee te staan.
Die tweede persoon wat intussen dood is, was na bewering nie ’n insittende van die vliegtuig nie, maar op die grond toe die vliegtuig geval het, sê Kabelo Ledwaba, woordvoerder van die Burgerlugvaartowerheid (BLO).
Die ongelukstoneel Woensdag wat die lewe van twee mense geëis het. Foto: Verskaf
Die oorledene is glo in die Netcare Milpark-hospitaal in Johannesburg dood.
Meer besonderhede oor die oorledene is egter nog nie bekend nie.
Netwerk24 het betroubaar verneem die vlugingenieur, Christo Barnard (54), is die persoon wat Dinsdag dood is in die Wonderboom-vliegramp.
Vroeër is berig die vliegtuig het deur ’n fabriek en melkery geploeg toe dit geval het nadat dit van die Wonderboom-lughawe in Pretoria opgestyg het.